|  |
| --- |
| Virtue ja Moir (2010) |
|  |
| Kuld | 2010 | jäätants |
|  |
| Kuld | 2010 | jäätants |
| Kuld | 2012 | jäätants |
| Hõbe | 2008 | jäätants |
| Hõbe | 2011 | jäätants |
| Pronks | 2009 | jäätants |

Virtue ja Moir (2006)
Virtue ja Moir (2008)
**Scott Patrick Moir** (sündinud 2. septembril 1987 Londonis) on Kanada iluuisutaja, jäätantsija. Tema partner jäätantsus on Tessa Virtue.

Virtue ja Moir saavutasid 2003. aastal Kanada juunioride meistrivõistlustel 7. koha ja 2004 tulid nad Kanada juunioride meistriks. Selle tulemusega pääsesid nad maailma juunioride meistrivõistlustele Hollandisse Haagi, kus saavutasid 11. koha, mis oli Kanada võistkonna 4 paari ja 3 üksiksõitja peale kõige halvem tulemus (teine jäätantsupaar oli 8.).

2005 toimusid Kanada meistrivõistlused nende kodulinnas Londonis. Virtue ja Moir sõitsid täiskasvanute hulgas ning saavutasid lühikavas ja originaaltantsus 4. koha, aga vabakavas olid koguni kolmandad. Lõppkohaks jäi siiski 4. Juunioride maailmameistrivõistlused toimusid seekord kodumaal Kitcheneris ning Virtue ja Moir saavutasid hõbemedali (teise hõbemedali said Jessica Dubé ja Bryce Davison).

2006 toimusid Kanada meistrivõistlused Ottawas. Virtue ja Moir saavutasid lühikavas kolmanda koha, originaaltantsus ja vabakavas olid koguni teised, aga kokkuvõttes jäid kolmandaks. Siiski pääsesid nad Kanada täiskasvanute koondisse ja osalesid Nelja maailmajao meistrivõistlustel USA-s Colorado Springsis. Virtue ja Moir saavutasid parima Kanada paarina 3. koha kahe USA paari järel. Olümpiamängudele oli Kanadale eraldatud kaks kohta ning Virtued ja Moiri sinna ei lastud, kuid ka Kanada teiste jäätantsupaaride esinemine olümpiamängudel oli pettumus: esikümnesse ei tulnud kumbki. Virtue ja Moir esinesid juunioride maailmameistrivõistlustel ja neid saatis edu: nad võitsid kõik kolm kava ja 172,57 punktiga ka kokkuvõttes.

2007. aastast alates võistlesid Virtue ja Moir ka väljaspool Kanadat täiskasvanute arvestuses. Selle aasta Kanada meistrivõistlused toimusid Halifaxis. Jäätantsus võitsid kõik kolm kava Marie-France Dubreuil ja Patrice Lauzon 203,54 punktiga. Virtue ja Moir olid kõigis kavades teised ja kokku 189,49 punktiga samuti. Nelja maailmajao meistrivõistlused toimusid nagu eelmiselgi aastal Colorado Springsis ning Dubreuil ja Lauzon võitsid 198,59-ga USA paari Tanith Belbin – Benjamin Agosto (196,98) ees. Virtue ja Moir lõpetasid lühikava 4. kohal, kaks ülejäänut kolmandana ja olid kolmandad ka kokkuvõttes (184,89 punkti). Esimest korda pääsesid Virtue ja Moir ka maailmameistrivõistlustele. Need toimusid Tokios ja nad saavutasid 183,94 punktiga 6. koha (Dubreuil ja Lauzon võitsid hõbemedali).

2008 toimusid Kanada meistrivõistlused Vancouveris. Pärast Dubreuili ja Lauzoni loobumist spordist võitsid Virtue ja Moir kindlalt kõik kolm kava ja saavutasid isikliku rekordiga 209,09 esikoha. Nelja maailmajao meistrivõistlustel Lõuna-Koreas Goyangis võitsid nad samuti kõik kolm kava ja lõpetasid 207,32 punktiga. Maailmameistrivõistlused toimusid Rootsis Göteborgis ning Virtue ja Moir saavutasid 208,8 punktiga teise koha Prantsusmaa paari Isabelle Delobel – Olivier Schoenfelder (212,94) järel ja Venemaa paari Jana Hohlova – Sergei Novitski (203,26) ees.

2009 toimusid Kanada meistrivõistlused Saskatoonis. Virtue ja Moir võitsid taas kõik kolm kava, aga natuke väiksema punktisummaga: 197,77. Nelja maailmajao meistrivõistlused toimusid eelolümpiana Vancouveris ning Virtue ja Moir said veelgi vähem punkte (191,81). Siiski võitsid nad kaks esimest tantsu, aga vabakava enam mitte. Selle võitsid Meryl Davis ja Charlie White, kes 192,39-ga neist ka kokkuvõttes möödusid. Maailmameistrivõistlused toimusid Los Angeleses ning Virtue ja Moir esinesid pisut paremini, kuid sellest piisas üksnes pronksmedaliks. Võitsid Venemaa paar Oksana Domnina – Maksim Šabalin (206,30) Belbini–Agosto (205,08) ees. Väga napilt, 0,04 punktiga kaotasid Virtuele ja Moirile Davis ja White, kes neid vabakavas edestasid. Hohlova–Novitski jäid 193,41-ga alles 6. kohale.

Virtue ja Moir (2010)
2010 toimusid Kanada meistrivõistlused jälle Moiri kodulinnas Londonis. Nad võitsid väga kindlalt kõik kolm kava ja püstitasid vägeva isikliku rekordi 221,95. Otsustati, et iga ala kaks parimat saadetakse olümpiamängudele ja kolmas kuni viies koht nelja maailmajao meistrivõistlustele. 2010. aasta taliolümpiamängud toimusid kodumaal Vancouveris. Kohustusliku tantsu võitsid Domnina ja Šabalin Virtue ja Moiri ees, aga ülejäänud tantsudes olid Virtue ja Moir selgelt paremad, saavutades 221,57 punktiga olümpiakulla Davise ja White'i (215,74) ning Domnina ja Šabalini (207,64) ees.

Virtue ja Moir olid esimesed põhjaameeriklased, kes võitsid olümpiamängudel jäätantsu pärast 34 aasta pikkust vaheaega. Pärast 1976. aastat olid kõik olümpiakullad (kahe erandiga) võitnud NSV Liidu, SRÜ ja Venemaa iluuisutajad. Virtue ja Moir olid kõigi aegade noorimad jäätantsu olümpiavõitjad (vastavalt 20 ja 22 aastat vanad). Ühtlasi olid nad esimesed endised juunioride maailmameistrid, kes võitnud jäätantsus olümpiakulla, esimesed, kes teinud seda oma olümpiadebüüdil, ja esimesed, kes teinud seda oma kodumaal.

Järgnesid maailmameistrivõistlused Itaalias Torinos, kus Virtue ja Moir parandasid oma isiklikku rekordit veelgi: 224,43 punkti. Originaaltantsus püstitasid nad maailmarekordi 70,27 punkti, mis oli ainus sel MM-il sündinud maailmarekord. Sealjuures vabakavas kaotasid Virtue ja Moir Davisele ja White'ile, aga kokkuvõttes jäid napilt peale (223,03 punkti).

2010/2011 hooaeg jäi suuremas osas vahele Virtue vigastuse tõttu. Nelja kontinendi meistrivõistlustel 15.–20. veebruaril Taipeis nad startisid ja juhtisid pärast lühikava USA paari Meryl Davis – Charlie White ees, aga valu ei lasknud Virtuel jätkata. Üksnes maailmameistrivõistlused Moskvas 24. aprillist 1. maini suutsid nad lõpuni teha. Nad juhtisid taas pärast lühikava Davise ja White'i ees, aga lõpuks pidid neile alla jääma (181,80 ja 185,27 punkti). Need olidki hooaja kaks parimat tulemust kogu maailmas.

Hooajal 2011/2012 saavutasid Virtue ja Moir peaaegu kõik. Ainult Grand Prix' finaalis Québecis 8.–11. detsembril jäid nad Davise ja White'i järel teiseks, kuigi vabakavas edestasid neid (kokkuvõttes 188,55 ja 183,84). Need jäid ka maailma hooaja kaheks parimaks tulemuseks. 16.–22. jaanuaril New Brunswickis Monctonis tulid nad 180,02 punktiga Kanada meistriteks Kaitlyn Weaveri ja Andrew Poje ees. Nelja kontinendi meistrivõistlustelt Colorado Springsis said nad Daviselt ja White'ilt revanši: kaotasid neile lühikavas, aga võitsid kokkuvõttes (182,84 ja 179,40). Weaver ja Poje olid 163,26-ga kolmandad. Maailmameistrivõistlused toimusid 26. märtsist 1. aprillini Prantsusmaal Nizzas ning taas võitsid Virtue ja Muir Davise ja White'i ees (182,65 ja 178,62).

Hooajal 2012/2013 toimus Grand Prix' finaal 6.–9. detsembril eelolümpiana Venemaal Sotšis. Virtue ja Moir kaotasid Davisele ja White'ile nii lühikavas kui vabakavas ning jäid nende järel teiseks (183,39 ja 179,83). Nelja kontinendi meistrivõistlused toimusid 6.–11. veebruaril Jaapanis Osakas ning taas edestasid Davis ja White (187,36) Virtued ja Moiri (184,32), kuigi lühikavas olid Virtue ja Moir paremad.

Vaata ka
--------

* Iluuisutamine 2010. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Scott Moir** |

* Virtue ja Moiri sait